b'\n_START_ARTICLE_\nBetsimisarakat\n_START_PARAGRAPH_\nBetsimisarakat ovat malagasseihin kuuluva etninen ryhm\xc3\xa4 Madagaskarissa. Heit\xc3\xa4 arvioidaan olevan yli 1,5 miljoonaa henke\xc3\xa4._NEWLINE_Betsimisarakat ovat Madagaskarin toiseksi suurin etninen ryhm\xc3\xa4. He asuvat maan it\xc3\xa4osassa Intian valtameren rannikolla Antongilinlahden ja Manjaryjoen v\xc3\xa4lisell\xc3\xa4 alueella. Betanmenat muodostava betsimisarakoiden alaryhm\xc3\xa4n._NEWLINE_Alkuper\xc3\xa4lt\xc3\xa4\xc3\xa4n betsimisarakat ovat afrikkalaisten, Malesian ja Indonesian alueelta saapuneen v\xc3\xa4est\xc3\xb6n sek\xc3\xa4 arabien j\xc3\xa4lkel\xc3\xa4isi\xc3\xa4. 1700-luvulla he muodostivat valtion, jonka ensimm\xc3\xa4inen johtaja Ratsimilaho oli perinteen mukaan brittil\xc3\xa4isen merirosvon ja madagaskarilaisen prinsessan poika. Toamasinan ja Nosy Borahan (\xc3\x8ele Saint-Marie) t\xc3\xa4rke\xc3\xa4t satamat sijaitsivat betsimisarakoiden alueella._NEWLINE_Perinteisi\xc3\xa4 elinkeinoja ovat kalastus, maanviljely ja kaupank\xc3\xa4ynti. Nyky\xc3\xa4\xc3\xa4n betsimisarakat viljelev\xc3\xa4t riisi\xc3\xa4, kahvia ja mausteneilikkaa sek\xc3\xa4 ty\xc3\xb6skentelev\xc3\xa4t plantaaseilla ja grafiittikaivoksissa. Heid\xc3\xa4n kulttuurissaan on eurooppalaista vaikutusta.'